Broj: 711-I-1363-P-264-19/20-03-11

Zagreb, 18. rujna 2020.g

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnice Ivane Ninčević-Lesandrić, zastupnice u Hrvatskom saboru do 22. srpnja 2020.g.,** na 98. sjednici, održanoj dana 18. rujna 2020., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Ivane Ninčević-Lesandrić, zastupnice u Hrvatskom saboru do 22. srpnja 2020.g., neće se pokrenuti, s obzirom da okolnosti obnove opožarenih nekretnina, vinograda i maslinika, koje se navode u podnesenoj prijavi ne upućuju na moguću povredu odredbi ZSS-a počinjenu od strane prijavljene dužnosnice.**

Obrazloženje

Protiv dužnosnice Ivane Ninčević-Lesandrić, zastupnice u Hrvatskom saboru, podnesena je 14. kolovoza 2019.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-2906-P-264/19-01-2, povodom koje je otvoren predmet P-264/19.

U predmetnoj prijavi se dostavlja prepiska između podnositeljice i prijavljene dužnosnice u vezi obnove opožarenih nekretnina, vinograda i maslinika. U prilogu prepiske je zemljišnoknjižni izvadak nekretnine u vlasništvu podnositeljice kao i dopis Grada Splita, Gradskog poglavarstva za procjenu šteta od elementarnih nepogoda, upućen podnositeljici, u vezi njenog zahtjeva na temelju Odluke župana Splitsko-dalmatinske županije o dodjeli jednokratne bespovratne novčane pomoći jedinicama lokalnih samouprava za djelomično ublažavanje i otklanjanje posljedica štete na izdvojenim obiteljskim zgradama u elementarnim nepogodama uzrokovane požarom tijekom 2017.g. na području Splitsko-dalmatinske županije.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu ZSSI-a. Uvidom u Registar dužnosnika, koji ustrojava i vodi Povjerenstvo, utvrđeno je da je Ivana Ninčević-Lesandrić u razdoblju od 14. listopada 2016.g. do 22. srpnja 2020.g. obnašala dužnost zastupnice u Hrvatskom saboru te je stoga povodom obnašanja navedenih dužnosti obvezan postupati sukladno odredbama ZSSI-a.

S obzirom da je zaprimljena prijava neodređena te iz iste ne proizlazi kojim postupanjem ili propustom dužnosnice je došlo do moguće povrede neke od odredbi ZSSI-a, Povjerenstvo je dana 26. rujna 2019.g., u svrhu postupanja po zaprimljenoj prijavi, a kako bi se utvrdilo postoje li okolnosti koje upućuju na moguću povredu odredbi ZSSI-a počinjenu od prijavljene dužnosnice, od podnositeljice zatražilo da u roku od 15 dana prijavu dopuni i specificira na način da navede zbog kojih okolnosti prijavljuje navedenu dužnosnicu te na koji način su te okolnosti povezane s obnašanjem dužnosti zastupnice u Hrvatskom saboru, s obzirom da to trenutno iz zaprimljene prijave nije moguće utvrditi. Podnositeljica do donošenja predmetne Odluke nije dostavila očitovanje.

Slijedom svega navedenog, s obzirom da iz prikupljenih podataka i dokumentacije ne proizlazi da je postupanjem ili propustom dužnosnice Ivane Ninčević-Lesandrić došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Ivana Ninčević-Lesandrić, osobnom dostavom
2. Objava na internetskoj stranici Povjerenstva
3. Pismohrana